ก.ล.ต.สั่งพักงานผู้แนะนำ “บล.กรุงไทย ซีมีโก้” ฐานปลอมแปลงสิทธิจัดสรรหุ้น IPO
ก.ล.ต.สั่งพักงานผู้แนะนำ "บล.กรุงไทย ซีมีโก้" ฐานปลอมแปลงสิทธิจัดสรรหุ้น IPO
ก.ล.ต.สั่งพักงานผู้แนะนำ "บล.กรุงไทย ซีมีโก้" ฐานปลอมแปลงสิทธิจัดสรรหุ้น IPO
14 ม.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ลงโทษผู้แนะนำการลงทุนด้านหลักทรัพย์รายนางสาวนิภาพร เสือเพ็ชร์ ฐานกระทำมิชอบต่อทรัพย์สินของผู้ลงทุน ขณะกระทำผิดสังกัด บล.กรุงไทย ซีมิโก้ (เดิมชื่อ บล.เคที ซีมิโก้) โดยมีลักษณะต้องห้ามของบุคลากรในธุรกิจตลาดทุน ส่งผลให้ไม่สามารถเป็นบุคลากรดังกล่าว เป็นเวลา 4 ปี 9 เดือน
ทั้งนี้ ก.ล.ต.ได้รับรายงานจาก บล.กรุงไทย ซีมิโก้ และตรวจสอบข้อเท็จจริงเพิ่มเติมพบว่า ระหว่างวันที่ 22-24 พ.ย.2560 นางสาวนิภาพร นำสิทธิของลูกค้า 3 รายที่จะได้รับการจัดสรรหุ้น IPO ของบริษัทแห่งหนึ่ง ไปให้ลูกค้าที่เป็นญาติและเพื่อนของตนแทน โดยนางสาวนิภาพร ลักลอบใช้คอมพิวเตอร์ของผู้บังคับบัญชาเพื่อทำการเปลี่ยนแปลงชื่อผู้ได้รับสิทธิดังกล่าว ทำให้ลูกค้าได้รับความเสียหายจากการไม่ได้รับหุ้น IPO ทั้งนี้ ปัจจุบันบริษัทได้ดำเนินการนำสิทธิการจัดสรรหุ้นดังกล่าวคืนให้ลูกค้าแล้ว 
โดยการกระทำของนางสาวนิภาพรข้างต้น เป็นการกระทำมิชอบต่อทรัพย์สินของผู้ลงทุน ซึ่งเป็นการไม่ปฏิบัติหน้าที่หรือให้บริการด้วยความซื่อสัตย์สุจริตตามประกาศคณะกรรมการกำกับตลาดทุน ก.ล.ต.จึงกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนในคราวต่อไป เป็นเวลา 5 ปี แต่เนื่องจากบริษัทได้สั่งพักการปฏิบัติหน้าที่ผู้แนะนำการลงทุนมาแล้ว เป็นเวลา 3 เดือน (ซึ่งนับเป็นส่วนหนึ่งของระยะเวลา 5 ปี ด้วย) จึงเหลือกำหนดระยะเวลาในการรับพิจารณาคำขอดังกล่าวในคราวต่อไป เป็นเวลา 4 ปี 9 เดือน โดยมีผลตั้งแต่วันที่ 15 ม.ค.63
 
 